《净土寺追和东坡韵》
宋代·杨栋

令君督来期，书邮日旁午。
世事不足论，清游乃先务。
朝朝叩禅关，复此得净字。
浅斜琥珀浓，细嚼银丝缕。
味隽问牛酥，轩高来燕乳。
曲折溪屡横，尖圆峰可数。
万顷喧桑田，一簇静松坞。
由来镜中人，不殊草头露。
越主朝汴宫，蜀客尽吴语。
剥蚀净土碑，荒殊峡山路。
桑梓如之何，谁能忘一顾。
日询锦桥新，三叹清流俯。

作者简介：眉州青神人，字元极，号平舟。理宗绍定二年进士。历枢密院编修官，除宗正少卿。进对谓己三十年所持惟正心修身之说。迁太常少卿、起居郎，差知滁州。度宗景定间累拜参知政事。其学本于周、程，曾主上蔡书院。有《崇道集》、《平舟文集》。